Naţionala de fotbal a Ucrainei, viitoarea adversară a României la EURO 2024, va juca un meci amical cu selecţionata Republicii Moldova, la Chişinău, pe 11 iunie, transmite MOLDPRES.
''Un meci de prietenie, un meci între vecini! Pe 11 iunie, de la ora 19:00, întâlnim reprezentativa Ucrainei pe stadionul 'Zimbru'. Calificată la EURO 2024, pentru Ucraina va fi un test înaintea marelui turneu, dar şi un meci de solidaritate între cele două ţări şi oamenii lor'', a anunţat Federaţia Moldovenească de Fotbal.
Echipa antrenată de fostul atacant Serghei Rebrov va debuta la EURO 2024 chiar împotriva României, pe 17 iunie, într-o grupă din care mai fac parte Belgia şi Slovacia.
România va mai juca ulterior cu Belgia (22 iunie) şi cu Slovacia (26 iunie).